**ОБРАЗЛОЖЕЊЕ**

**I. УСТАВНИ ОСНОВ**

Уставни основ за доношење Закона о потврђивању Споразума између Владе Републике Србије и Владе Републике Бенин о укидању виза за носиоце дипломатских, службених и сервисних пасоша, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ**

**СПОРАЗУМА**

Савремени билатерални односи између Републике Србије и Републике Бенин су слабо развијени. Карактерисало их је узајамно уважавање и коректни односи, све до признања једнострано проглашене независности „тзв. Косова” 2011. године. Бивши председник Републике Бенина Матје Кереку, који је био на власти 1972-91. и 1996.-2006, посетио је нашу земљу (прва званична посета председника Бенина Југославији 5. децембра 1986. - примио га је председник Председништва СФРЈ Синан Хасани; члан Председништва СФРЈ Стеван Дороњски посетио Котону 12. маја 1979.).

У прошлости је постојала солидна сарадња у оквиру Покрета несврстаних земаља, али без редовног политичког дијалога или размене посета у дужем периоду.Јануара 2011. министар иностраних послова Бенина се заложио за јачање билатералне сарадње, посебно имајући у виду да су се бројни Бенинци школовали у СФРЈ.

Признање једнострано проглашене независности „тзв. Косова” оптерећује сарадњу две земље, али се може покушати са убедљивијом презентацијом наше познате позиције и настојањима према Бенину да преиспита признање. Приликом гласања за резолуцију „Међународни дан сећања и обележавања геноцида у Сребреници 1995.”, којом се 11. јул проглашава за Међународни дан сећања и обележавања геноцида у Сребреници, током 78. заседања Генералне Скупштине Уједињених Нација, 23. маја 2024., Бенин је био уздржан.

До посете министра иностраних послова О. А. Бакарија Републици Србији 6-8. новембра 2024. у дужем периоду није било посета на високом и највишем нивоу. Тадашњи политички директор Министарства спољних послова Зоран Вујић је посетио Бенин децембра 2019. године и том приликом се сусрео са министром иностраних послова Бенина, шефом Кабинета министра иностраних послова и шефом за стратешка планирања Републике Бенин, као и у мају 2018. када је имао сусрет са министром иностраних послова Бенина. Приликом предаје акредитивних писама, тадашњи амбасадор Републике Србије, који је на нерезиденцијалној основи покривао Бенин из Нигерије, Ђура Ликар, 10. новембра 2022. године, обавио је разговоре са председником Бенина, министром одбране, министром спољних послова и са директорком за Европу у Министарству иностраних послова. Председник Талон је упутио поздраве председнику Републике Србије Александру Вучићу и изразио спремност за унапређење билатералне сарадње.

У циљу даљег интензивирања билатералне сарадње, током званичне посете министра спољних послова Марка Ђурића Котону-у, 29. јула 2025. године потписан је Споразум између Владе Републике Србије и Владе Републике Бенин о укидању виза за носиоце дипломатских, службених и сервисних пасоша. Споразумом је, на реципрочној основи, предвиђено да су држављани сваке стране, носиоци дипломатских и службених пасоша ослобођени обавезе прибављања виза за улазак, транзит и боравак на територији друге стране у периоду од 90 дана, у било ком периоду од 180 дана од дана првог уласка.

Према подацима из Визно-информационог система Министарства спољних послова, у 2024. години издате су 2 визе држављанима Бенина.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА**

За спровођење Закона о потврђивању Споразума између Владе Републике Србије и Владе Републике Бенин о укидању виза за носиоце дипломатских, службених и сервисних пасоша није потребно обезбеђивање средстава у буџету Републике Србије.